Fer d'acompanyant a la Pinya: entre 
la feina i la militància 


Acompa: lTons 


La Pinya és un col-lectiu d'autogestió pedagògica en el qual la feina 
està distribuida de forma heterogènia. A diferència d'alguns grups 
de criança o de certs espais familiars, a la Pinya hi ha una 
sèrie de membres del col-lectiu que són els encarregats de dur a 
terme l'acompanyament de les criatures, són els acompanyants. 
A partir de les decisions que pren el col-lectiu en assemblea, i 
sobre la base del projecte pedagògic construit al llarg del temps, 
els acompanyants decideixen tot allò que fa referència al dia a dia 
dels pinyons a l'espai, ajustant la línia pedagògica del col.lectiu a 
cada situació concreta, tenint en compte tots els matisos possibles 
i assumint la responsabilitat atorgada per la resta de membres del 
col-lectiu. No cal dir que aquesta feina implica tenir la capacitat 
de copsar la sensibilitat i aposta del col-lectiu per cada aspecte de 
la tasca educativa. Alhora l'acompanyant necessita sentir que hi 
ha una confiança respecte del seu criteri i forma de fer. Tot plegat 
necessita un treball grupal profund, ja que les decisions que pren 
l'acompanyant, tot i ser decisions pròpies, han d'anar en conso- 
nància amb la visió consensuada de la resta del col-lectiu. Aquesta 
forma de fer es troba amb moltes dificultats derivades de la cultura 
educativa dominant, marcada per una mirada individualista sobre 
la canalla. Estem acostumats a pensar només en allò que convé als 
fills propis, en lloc de pensar en el conjunt de la mainada. I com a 
professionals de l'educació estem acostumats a concebre el mestre 
com a autoritat màxima i única dins d'una aula, sense necessitat de 
tenir contrapesos o mirades sobre la seva pràctica que questionin, 

millorin o reforcin la seva forma de fer. Però el plantejament au- 
togestionat i horitzontal de la Pinya intenta desfer aquesta lògica: 
ni les famílies deleguen l'educació a la institució escolar com si es 
tractés d'un servei, ni l'acompanyant assumeix un rol totpoderós a 
l'espai infantil. Per tant, l'acompanyant es defineix com un mem- 
bre més del col-lectiu, però amb la particularitat que és l'encarregat 
de dur a terme allò que el mateix col-lectiu decideix en l'àmbit 
pedagògic. D'aquesta manera, qualsevol membre podria exercir 
aquest rol i, de fet, ho fa quan tot el col.lectiu va de colònies, 
celebra el Carnestoltes, marxa d'excursió o organitza una jornada 
d'autogestió, per exemple. En aquests casos, els pamares deixen 
de ser pamares del seu fill per ser acompanyants de tots els pinyons 
i pinyones. És per això que a la Pinya podem dir que eduquem 
en i des de la comunitat, és a dir, que intentem posar en pràctica 
una forma d'entendre l'acompanyament com a col-lectiu, cosa que 
requereix, com dèiem, repensar la nostra vinculació com a indivi- 
dus amb els altres i la nostra forma d'entendre l'educació, el seu 
sentit i finalitat. 

Però, més enllà de la tasca pròpiament educativa, la figura de 
l'acompanyant també es veu travessada pel compromís amb la 
transformació social, és a dir, amb un conjunt de valors que confi- 
guren una forma d'entendre el món i les relacions humanes i que 
a la Pinya s'intenten posar en pràctica com a resposta a la pregunta 
de com i per a què educar. D'aquesta manera, l'acompanyant troba 
en la seva tasca diària l'oportunitat per objectivar els anhels d'un 
món millor, és a dir, pot transformar en quelcom concret i tangible 
els desitjos d'un món diferent. Però, sovint, encarnar aquests valors 
i ser coherent amb els mateixos en tot moment és complicat i pot 
arribar a ser esgotador. I és que la força de la Pinya és la possibilitat 
de questionar-s'ho tot, per poder acompanyar d'acord amb uns 
valors que van a contracorrent i que són oposats a l'individualisme, 
la competitivitat, el sexisme, el racisme, el classisme, l'autoritaris- 
me i la servitud propis del sistema capitalista. Però això comporta 
assumir contradiccions i dificultats que es poden confondre amb 
incoherències i contravalors. En posarem algunes d'exemples que 
il.lustrin el que volem dir i que permetin entendre perquè poden 

ser esgotadors i perquè poden anar en contra dels valors que es 
defensen. 

En primer lloc, podríem parlar de l'assumpció de condicions 
laborals precàries. L'autogestió, en termes econòmics, significa que 
no hi ha altra font d'ingressos que allò que el mateix col.lectiu 
pot generar i que, en un alt tant per cent, es tracta de les quotes 
que paguen les famílies. La voluntat de la Pinya de construir un 
projecte el més accessible possible econòmicament, que rebutja 
l'elitisme de moltes de les propostes d'educació alternatives i que 
s'entén dins el paradigma de l'educació popular, fa que l'equilibri 
que s'ha trobat durant anys defineixi uns salaris certament preca- 
ris. Í és que, malgrat la voluntat del col-lectiu de millorar aquestes 
condicions, hi ha un sostre definit pels elements que hem enu- 
merat abans que fa impossible garantir determinades prestacions. 
Això ha determinat el perfil d'acompanyants que hem passat per 
la Pinya, però no només amb relació a les conviccions respecte 
de la crítica a l'elitisme en l'educació alternativa, sinó també res- 
pecte del model i moment vital de cadascú. S'ha donat, doncs, una 
mena de selecció inevitable, deixant fora persones que compartien 
els plantejaments pedagògics de la Pinya, però que no podien o no 
volien assumir aquestes condicions econòmiques. Í, per ser més 
concrets, han renunciat a formar part del projecte persones amb 
experiència, formació i interès, cosa que ha dificultat, sovint, la 
consolidació de l'equip d'acompanyants i ha dificultat la millora 
de la proposta pedagògica. I això ha passat també amb acompa- 
nyants que han format part del projecte, però que en cert moment 
han hagut de renunciar-hi en arribar a una edat concreta o per 
poder tirar endavant projectes vitals que requerien certa seguretat 
econòmica, per exemple. És així com la defensa del model antieli- 
tista i autogestionari de la Pinya ha comportat, en part, la renúncia 
i desvinculació del col-lectiu d'alguns dels seus membres, molt a 
desgrat nostre. 

Un altre exemple podria ser la ubicació del projecte en un espai 
olupat i el rebuig a l'homologació. L'aposta per una autonomia 
real que nega la legitimitat d'un sistema educatiu construit, des del 
nostre punt de vista, al servei de les necessitats del capitalisme en 
cada moment històric, genera molta inestabilitat. Però el problema 

de fons és que, més enllà de la preocupació per la situació judi- 
cial de Can Garrofa o per la possibilitat de tenir problemes amb 
el Departament d'Educació, aquesta situació pot arribar a absor- 
bir molt de temps i energia. És a dir, es pot donar el cas que les 
questions legals restin temps al debat i la reflexió pedagògica o que 
impedeixin organitzar el curs amb garanties, obligant-nos a im- 
provisar solucions en funció de les indesitjables visites policials o 
dels controls administratius rutinaris. Amb això no volem dir que 
la recerca d'autonomia en espais olupats i fora del sistema educa- 
tiu no siguin decisions i apostes encertades, sinó que cal tenir en 
compte que fer créixer un projecte amb aquestes característiques 
té unes dificultats afegides i això té repercussions, especialment, 
en la pràctica i figura de l'acompanyant. I és que l'acompanyant 
és qui ha de vetllar perquè la dimensió pedagògica de la tasca que 
duu a terme el col-lectiu en conjunt sigui la prioritària, cosa que, a 
vegades, amb el tragí diari d'un col-lectiu que vol transcendir el fet 
estrictament educatiu, es fa difícil. 

I, finalment, un darrer exemple, el de l'aposta per l'horitzon- 
talitat i la defensa que en educació no hi ha experts que hagin de 
dir què és el que convé als nostres fills i filles, sinó que ha de ser el 
col-lectiu qui es doti d'eines i recursos per acompanyar la canalla, 
apropiant-se de la pregunta de com educar i per a què. Í és que la 
defensa d'una pedagogia compartida, en què tant les famílies com 
les acompanyants poden i han de dir la seva respecte a les situa- 
cions que viu la mainada, pot comportar tensions i dificultats. És 
evident que la reflexió compartida sempre afegeix riquesa i mati- 
sos, i incorpora les veus que en una estructura jeràrquica no tenen 
lloc, ara bé, la reflexió compartida no necessàriament desemboca 
en una visió compartida i assumida per tots els membres, i menys 
quan parlem dels nostres propis fills i filles. Aconseguir posar la 
mirada en el conjunt, aprendre a escoltar opinions allunyades de 
les pròpies i ser capaços de comprendre la relació de l'altre amb 
l'educació és un procés de llarg recorregut i que requereix un tre- 
ball personal i col-lectiu profund. I és que l'educació té molt a 
veure amb el que hem mamat i rebut de petits, amb el que hem 
viscut a l'escola (si és que hi vam anar) i amb les relacions amb 
els nostres mestres i professors. I quan es tracta de decidir sobre 

l'educació i l'acompanyament dels nostres fills i filles tot això aflora 
de manera inevitable des del més profund de nosaltres mateixos. 
Però, precisament per això, cal un procés de reflexió intens que 
a la Pinya hem decidit fer col-lectivament, malgrat les dificul- 
tats, malgrat la càrrega emocional que comporta, i acceptant que 
només des de la vulnerabilitat podem transformar la nostra forma 
de créixer junts. Això significa que l'acompanyant ha de ser capaç 
d'assumir decisions que no necessàriament serien les seves i que 
ha de fer un esforç per fer encaixar visions que poden ser fins i tot 
contradictòries. I, evidentment, això és molt més complicat que 
exercir de mestre, en el sentit de ser l'únic que pren les decisions 
a l'aula. 

Per tot plegat, l'acompanyant ha de tenir unes conviccions prou 
clares i una voluntat prou forta per assumir les dificultats de tirar 
endavant una pràctica educativa condicionada per factors que en 
una escola tradicional no es donen (o, com a mínim, no amb la 
mateixa intensitat). Ara bé, la defensa d'elements com l'autono- 
mia i l'autogestió donen una llibertat professional extraordinària i 
inèdita que obre un procés d'aprenentatge radical de què significa 
educar i fa possible una realització plena tant en l'àmbit professio- 
nal com personal. Í és que l'acompanyant, a la Pinya, és una mena 
de militant educatiu, algú que pot lluitar contra les injustícies, el 
sexisme, l'exclusió, la desigualtat, etc., tot acompanyant la canalla 
del col-lectiu i això, pels que ho hem viscut, ha significat un punt 
d'inflexió definitiu en la nostra vida, una meravellosa experiència 
de transformació personal irrepetible. 


